Mark Woodforde se je v svoji karieri 23-krat uvrstil v finale turnirjev za Grand Slam v konkurenci dvojic, osvojil je sedemnajst naslovov. V posamični konkurenci je najboljši rezultat dosegel leta 1996, ko se je na turnirju za Odprto prvenstvo Avstralije uvrstil v polfinale, na ostalih treh turnirjih za Grand Slam se je najdlje uvrstil v četrti krog. Najuspešnejši je bil v konkurenci moških dvojic, kjer je nastopal s partnerjem Toddom Woodbridgem, znana sta tudi kot »Woodies«. V šestnajstih nastopih v finalu je osvojil dvanajst turnirjev, šestkrat Odprto prvenstvo Anglije, trikrat Odprto prvenstvo ZDA, dvakrat Odprto prvenstvo Avstralije in enkrat Odprto prvenstvo Francije. Uspešen je bil tudi v konkurenci mešanih dvojic, kjer je dvakrat osvojil Odprto prvenstvo Avstralije ter po enkrat ostale tri turnirje za Grand Slam. Nastopil je na poletnih olimpijskih igrah v letih 1996 in 2000, kjer je v konkurenci moških dvojic z Woodbridgem osvojil zlato in srebrno medaljo. V letih 1993 in 2000 je bil član avstralske reprezentance, ki se je v tekmovanju za Davisov pokal uvrstila v finale. Leta 2010 je bil skupaj z Woodbridgem sprejet v Mednarodni teniški hram slavnih.